
Τη Δευτέρα 9 Μαρτίου 2015 παρουσιάστηκε στο Σπίτι της Κύπρου, το βιβλίο Όλα τα τρώει η σκουριά του Νικήτα Παρίση που κυκλοφορεί από τις εκδόσεις Momentum.
Ένα σύμμετρο μυθιστόρημα που, μέσα από την ιστορία μιας ζωής, προβάλλει τον άνθρωπο της εποχής μας με όλα όσα ζει, τραυματικά και ευφρόσυνα: εντάσεις, προβλήματα, εσωτερική διάλυση, όλα αυτά που συνήθως έχουν τα 24ωρα της ζωής μας. Το καθημερινό ανθρώπινο τοπίο προβάλλεται μέσα στο ευρύτερο ιστορικό, εκείνο της Ελλάδας από τη δεκαετία του ΄50 μέχρι τις μέρες μας, που το δημιουργούν τα γεγονότα, η περιπέτεια της ιστορίας και οι γκρεμισμένες ώρες της ζωής μας. Οι άνθρωποι σηκώνουν στις πλάτες τους τα όσα φέρνουν τα γεγονότα. Συχνά τους πνίγει ο φόβος και η ταραχή ή τους κόβει την ανάσα ο μεγάλος πανικός... Ουρανός και άβυσσος, μικρές νίκες και μεγάλες ήττες, ο αγώνας ενάντια στη σκουριά του χρόνου...


Τον συγγραφέα και το έργο του παρουσίασε στους παρευρισκομένους, στον σύντομο χαιρετισμό της, η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. 

Στη συνέχεια τον λόγο πήρε ο φιλόλογος και συγγραφέας Δημήτρης Χριστόπουλος ο οποίος μιλώντας για τον συγγραφέα είπε ότι είναι άνθρωπος με ευρεία παιδεία, ανέσωστο πάθος για τη γλώσσα και εκλεπτυσμένες αισθήσεις, που η γλώσσα και η ματιά του έχουν εμπλουτιστεί και ακονιστεί σε πλούσια λογοτεχνικά και όχι μόνο κοιτάσματα. Παρουσιάζοντας το μυθιστόρημα του Νικήτα Παρίση υπογράμμισε ότι είναι σίγουρα ένα βιβλίο που δεν θα το φάει η σκουριά του χρόνου, ένα απόσταγμα σοφίας και ανθρωπιάς.

Ο φιλόλογος και συγγραφέας Μάριος Μιχαηλίδης επεσήμανε για το μυθιστόρημα ότι ενώ φαίνεται να είναι μια απλή και συνηθισμένη ιστορία, ο Νικήτας Παρίσης κατορθώνει να συνδέσει περίτεχνα αυτό το πρωτογενές αφηγηματικό υλικό με τα πάθη και τα παθήματα της χώρας. Κι αυτό το πετυχαίνει, πλέκοντας ένα δίχτυ αριστοτεχνικών αφηγήσεων, που κινούνται στα εκρηκτικά όρια μια αιμάσσουσας σύνοψης και που μέσα της ασφυκτιούν οι πιο σημαντικές ιστορικές στιγμές της νεότερης και της πολύ πρόσφατης ιστορίας μας.

Στην αντιφώνησή του ο συγγραφέας μίλησε για τις συγγραφικές του προθέσεις στις οποίες συνυπάρχουν το έντονα προσωπικό βίωμα και η περιπέτεια της ιστορίας ενώ σημείωσε ότι το βιβλίο ξεκίνησε ως ένα ζύγιασμα της ζωής και ως ένα πάθος αφήγησης. 

Ενδιαμέσως των εισηγήσεων η φιλόλογος Μάνια Κοιλάκου διάβασε αποσπάσματα από το βιβλίο και η Άντα Αθανασοπούλου ερμήνευσε τρία τραγούδια με τη συνοδεία του Χρυσόστομου Καλογριδάκη στην κιθάρα. 

